Един ден всички ще искат да са тролове (видео) - България
Здравейте. Аз съм трол.Пиша това писмо, защото в последните дни моят виртуален събрат Адриан Димитров е подложен на нападки от организация, която се е кръстила „Чист интернет“. Пичове, интернет не е чист. Никога няма да бъде. Хакнете ми сайта - аз ще си направя не един, а три нови. Блокирайте ми профила - аз ще си направя не три, а още пет самоличности. Ха-ха- ха! Ако не четете мен, то ще четете поредната „разтърсваща новина“, ще гледате по телевизията „ексклузивния анализ“ на поредния анализатор, на поредния уж страничен наблюдател с политически пристрастия и връзки. Това е верига от мощна машина, а ние, троловете, заемаме най-масовото звание. Трудоваци. Редници - писачи. Да стреляте по нас е безсмислено. Ние сме като водата – течем навсякъде. Бавно и упорито.На терена сме от години, а чак сега ни обърнахте внимание. Толкова сме добри, че привлякохме ваши хора на наша страна. Съученикът от гимназията. Бившата колежка от работата. Съседът. Чичо ти от село, който току-що се е регистрирал във Facebook. Признайте, че сте се питали: „Абе, този човек откачи. Какви са тези линкове, които пуска?“. Мисля, че може да си отговорите сами. Тук трябва да кажа, че македонците засега ни бият. Групата от Велес унищожи Хилари Клинтън, възвелича Доналд Тръмп чрез стотици сайтове и статии, спечели му изборите и натрупа тлъсти пачки. След като колегите успяха в САЩ, дали България може да им се опре? Ако знаехте всъщност колко е лесно.... Архимед е казал: „ Дайте ми опорна точка и лост – и аз ще повдигна света“. Днес изобщо не е по-различно, само че лостът представлява пост в социалните мрежи. Колкото повече, толкова повече.Сега за Адриан – казвате, че бил измислен. Това за кой от 28-те му профила се отнася? За шуменския, за пловдивския, за лондонския? Адриан съществува, защото е необходим. Той е модерният ляв, защото европейските ви ценности не го докосват. В Шумен няма метро, няма Български Лувър, няма Терминал 1 и Терминал 2, няма и жълти павета, където протестирате. Аз рядко ползвам метрото и не мога да пътувам в Западна Европа, защото ми наложиха забрана. Но пък обичам руска водка, обичам 8 март и 1 май, правя си срещите под Коня на Царя и имам непробиваема поща, дето завършва на *.ru.Нашият бранш е малък, но сплотен. В тази връзка искам да кажа още няколко неща. Знаете, времената са тежки, а трябва да се яде.Аз пиша коментари и публикации. Официално се водя технически сътрудник на свободна практика. Така де, тази работа е техническа. Изискват се умения, за да поддържаш 20 профила, 30 групи във Facebook и 15 регистрации във форуми. Е, не е като да си мозъчен хирург, архитект или юрист, но не е лесно. Бачкаш, докато вървиш, пазаруваш, пиеш кафе и готвиш. Следиш имейла във фризьорски салон! Зареждаш 20-30 поста да се пуснат през нощта, чак тогава лягаш да спиш. Мъжът ми вече свикна, даже ме нарича „болгарская сельодка“, защото съм хлъзгава и маневрена във всеки спор, който се опита да подхване с мен. Започнах по ромския проблем. Беше много трудно, защото аз роми реално не познавам, само в тролея съм срещала техни представители, а и трябваше да се използват доста прилагателни. След това се посветих на миграционната вълна. О, какво удоволствие беше, особено сюжетът с биологическото оръжие – преди да ни изколят, първо ще ни заразят с туберкулоза, хепатит, ебола и СПИН, който се предава по въздушно-капков път. Сега работя по линия на комунизма. Имам страхотен проект за превръщането на Васил Левски в руски възпитаник, но няма да ви разкривам повече подробности. Ще кажете, че лъжа. Добре, засега е така. Ами вие?Лъжете жена си къде бяхте снощи, лъжете контрольора в градски транспорт, че сте си забравили картата, шефа – че сте болни, детето – че ще го заведете в Дисниленд за рождения ден, майки си – че ще й се обадите през уикенда. Лъжете, че харесвате една партия, а гласувате за друга. Ето - малко или много, несъзнателно или преднамерено, вие също сте тролове. Намерете някой да ви плаща. Станете професионалисти. Изберете си пропаганда – руска, американска, китайска, канадска, шведска, нигерийска.... Лъжете за големите неща. За важните неща. Лъжете, ако не искате да бъдете излъгани. Тролът е професия на бъдещето, защото бъдещето е на многото истини и на паралелните реалности. А и Ванга е казала, че един ден българите ще станат тролове. По-добре ми повярвайте. Искрено ваша, Маша Каша * Маша Каша е един от 1917-те интернет псевдоними на лицето Анна – Мария Владимирова Захарчова, обявена за издирване от Интерпол с червена бюлетина. Завършила е „Руска филология с бизнес администрация“ в Шуменския университет „Епископ Константин Преславски“. По-късно придобива научната степен „магистър“ по специалността „Управление на електронен контент“ в УНИБИТ. Разработила е над 4000 групи и профили във Facebook, както и алгоритъм, който автоматично публикува постове във всички едновременно на няколко езика.